**שמעון אלקבץ** (נולד ב-4 במרץ 1966) הוא עיתונאי ישראלי. בעבר מפקד גלי צה"ל. קודם לכן שימש כמנהל קול ישראל, כמנכ"ל רדיו תל אביב וכסמנכ"ל רדיו בתאגיד השידור הישראלי.

ביוגרפיה
--------

אלקבץ נולד לחיים ומרים בשכונה ד' צפון בבאר שבע. הבכור מתוך שישה ילדים, אחיו הצעיר איציק נפטר מלוקמיה. כשהיה בן 13, החל לעבוד בכתיבה ובעריכה והיה כתב במקומון "שבע" שפעל אז בעיר. במקביל, כחניך בתנועת הצופים היה כתב הדרום של עלון הצופים "היה נכון", וגם כתב נוער בשבועון מעריב לנוער. בצבא שירת כלוחם בחיל השריון במשך שנה וחצי, ובשל מיגרנה הועבר לשרת בבסיס חיל האוויר בחצרים.

לאחר שלוש שנים של שירות בצה"ל, שימש אלקבץ בשנים 1987–1989 כראש מערכת העיתון "חדשות" בדרום. בעקבות הישגים עיתונאיים וסיפורים בלעדיים מונה לכתב הראשי לענייני משטרה ומשפט. בשנים ההן סיים את לימודיו במשפטים במרכז האקדמי למשפט ולעסקים ברמת גן והתמחה בתחום לשון הרע אצל השופט בלייך. לאלקבץ תואר ראשון במשפטים מהמרכז האקדמי למשפט ולעסקים ברמת גן, ותואר שני בתקשורת בהצטיינות מהמכללה האקדמית נתניה.

אלקבץ היה ממקימי רדיו דרום ורדיו גלי ישראל, וכן היה כתב גלי צה"ל בדרום וברצועת עזה; במהלך השנים ערך את יומני הבוקר של התחנה. שימש ככתב לענייני משטרה ומשפט בעיתון חדשות. לאחר שלוש שנות עבודה בעיתון 'חדשות' היה ממייסדי "ידיעות תקשורת", סגן העורך הראשי, רשת מקומוני "ידיעות אחרונות". היה המנכ"ל של קבוצת "גלי ישראל". בהמשך ניהל את רדיו ירושלים. ב-2004 שימש משנה למנכ"ל קבוצת "הירש מדיה" ומנהל פרויקטים בחברת החדשות בערוץ 10. בשנים 2011–2014 עמד אלקבץ בראש מינהל התרבות. ניהל את קול ישראל, ועל פי הפרסומים של רביב דרוקר השתמש בתפקידו כדי לקדם עיתונאים שראש הממשלה, בנימין נתניהו, היה מעוניין לשבצם בתקשורת. היה העורך הראשי של רשות השידור. שימש בתפקיד מנהלו הכללי של רדיו תל אביב, היה סמנכ"ל "מעריב" ומנכ"ל כתבי-העת בעיתון.

שימש כסמנכ"ל חטיבת הרדיו בתאגיד השידור הישראלי. במאי 2017, פרש מתפקיד זה. ב-31 באוגוסט 2017 החליף את ירון דקל כמפקד תחנת הרדיו גלי צה"ל. אלקבץ סיים באוגוסט 2021, את תפקידו בגלי צה"ל בתום ארבע שנים, וצפוי להתמנות למנכ"ל חברת השלטים רפיד ולהחליף את יורם אריס.

כיהן כחבר הנהלת אגודת העיתונאים בתל אביב, חבר בית דין לאתיקה במועצת העיתונות בישראל, נציג ציבור בוועדת האתיקה הארצית, לשכת עורכי הדין וחבר מועצת המוזיאונים.

חיים אישיים
-----------

אלקבץ נשוי לענת, פסיכותרפיסטית ומטפלת באמנות, ולהם ארבעה ילדים. במהלך מתקפת הפתע על ישראל (2023), נרצחה בתו הצעירה, סיון, יחד עם בן זוגה, בביתם בכפר עזה. אלקבץ מתגורר עם משפחתו בכפר עזה. באפריל 2024 פרסם את שירו "לעולם לא עוד", אשר כתב לבתו העקבות הרצח והולחן על ידי המוזיקאי אמיר בן-דוד מלהקת אבטיפוס. שר הסולן אייל שכטר.

קישורים חיצוניים
----------------

ויקישיתוף מדיה וקבצים בנושא **שמעון אלקבץ** בוויקישיתוף
* ירון דקל ועמית סגל, מפקד גלצ הנכנס: "נשקף מגוון קולות מהפריפריה ומהמרכז", באתר גלי צה"ל, 31 באוגוסט 2017 קובץ צליל
* אתר למנויים בלבד נתי טוקר, רוח המפקד, באתר TheMarker‏, 7 בדצמבר 2017
* רבקי גולדפינגר, עניין אישי עם שמעון אלקבץ, באתר ערוץ 7, 18 באפריל 2019
* אתר למנויים בלבד  רז שכניק, "טענות שברדוגו שופר של נתניהו היו מהרגע הראשון, גלי צה"ל זה לא רק הוא", באתר "ידיעות אחרונות", 6 בדצמבר 2019

הערות שוליים
------------

1. ↑  שמעון אלקבץ מונה למפקד גל"צ, באתר המכללה האקדמית נתניה
2. ↑  יונתן כיתאין, ‏יש מפקד חדש לגל"צ: ליברמן החליט למנות את שמעון אלקבץ, באתר גלובס, 16 ביולי 2017
3. ↑  גילי איזיקוביץ, שמעון אלקבץ ימונה למנהל קול ישראל, באתר הארץ, 27 באוגוסט 2014
4. ↑  רן בוקר, מנהל חדש לקול ישראל: שמעון אלקבץ, באתר ynet, 27 באוגוסט 2014
5. ↑  רביב דרוקר, הווטסאפ של חפץ: כך פעל להשפיע על פרסומים ומינויים בתקשורת, באתר חדשות 13, ‏6 בנובמבר 2019
6. ↑  רשות השידור: שמעון אלקבץ ימונה לעורך הראשי, באתר גלובס, 24 בספטמבר 2015
7. ↑  יונתן כיתאין, ‏בדרך לגל"צ? שמעון אלקבץ, סמנכ"ל הרדיו בתאגיד, מסיים תפקידו, באתר גלובס, 28 במאי 2017
8. ↑  אלכסנדר כץ, יש מפקד גל"צ חדש: שמעון אלקבץ החליף את ירון דקל, באתר אייס, 31 באוגוסט 2017
9. ↑  הג'וב החדש של מפקד גל"צ היוצא | בועות, באתר ynet, 26 באוקטובר 2021
10. ↑  בתו של מפקד גלי צה"ל לשעבר שמעון אלקבץ נרצחה על ידי מחבלים בכפר עזה, באתר וואלה!‏, 8 באוקטובר 2023
11. ↑  שכניק, רז (2024-04-02). ""הכי מפחיד זה הגעגוע": השיר שכתב מפקד גל"צ לשעבר לבתו שנרצחה ב-7 באוקטובר". *Ynet*. נבדק ב-2024-04-03.

  


| מפקדי גלי צה"ל  |
| --- |
| 

|  |
| --- |
| צבי ברוש (1950–1952) • בנו צור (1952–1965) • דן בוהם (1965–1967) • יצחק לבני (1967–1974) • מרדכי נאור (1974–1978) • צבי שפירא (1978–1983) • רון בן ישי (1983–1985) • נחמן שי (1985–1989) • אפרים לפיד (1989–1991) • עמוס גלבוע (1991) • משה שלונסקי (1991–1997) • זאב דרורי (1997–2000) • אבי בניהו (2001–2007) • יצחק טוניק (2007–2011) • אלי שרמייסטר  (2011–2012) בפועל • ירון דקל (2012–2017) • שמעון אלקבץ (2017–2021) • גלית אלטשטיין (2021–2023) מ"מ • דני זקן (2023–הווה) מ"מ |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007604472105171
* VIAF: 317129951
* WorldCat: viaf-317129951

 |